Der er sket en større ulykke i Københavns Havn ved Langebro her til aften med flere tilskadekomne, fortæller Københavns Politi.

En person er død, og flere er kvæstet, efter et eller flere jetski har påsejlet en båd på vandet i høj fart.

- På nuværende tidspunkt foreligger det oplyst, at én person er afgået ved døden og at én er alvorligt tilskadekommen, samt at mindst fem er lettere tilskadekomne, skriver politiet i en pressemeddelelse.

Politiet har efterfølgende anholdt ni personer i Brøndby Havn.

Det var omkring klokken 19.43, at ulykken skete, og inden havde flere ringet til Københavns politi med anmeldelser om sejlads med jetski i havnen.

Politiet var derfor i området og så, hvordan en eller flere jetski sejlede ind i båden.

- Umiddelbart efter ulykken sejlede flere jetski fra stedet i høj fart, skriver politiet.

Politiet og redningsfolk er nu massivt til stede ved Langebro til vands og til lands. Og redningsdykkere er i vandet. Flere tilskadekomne bliver ifølge Ekstra Bladet behandlet på stedet.

Ifølge DR Nyheders oplysninger ankom en ambulance til Rigshospitalet med politieskorte.